Številka: 1004-45/2025-2560-1

Datum: 1. 7. 2025

Na podlagi prvega in tretjega odstavka 10. člena Sklepa o ustanovitvi javnega raziskovalnega zavoda Geološki zavod Slovenije (Uradni list RS, št. 114/22) Ministrstvo za naravne vire in prostor objavlja

**JAVNI POZIV ZA IZBIRO KANDIDATOV ZA PREDSTAVNIKA USTANOVITELJA V UPRAVNEM ODBORU JAVNEGA RAZISKOVALNEGA ZAVODA GEOLOŠKI ZAVOD SLOVENIJE**

1. **Predmet in namen poziva**

Ministrstvo za naravne vire in prostor, Dunajska cesta 48, 1000 Ljubljana (v nadaljnjem besedilu: MNVP) vabi zainteresirane kandidate, da kandidirajo za predstavnika ustanovitelja v upravnem odboru javnega raziskovalnega zavoda **Geološki zavod** **Slovenije.**

Javni poziv se objavlja zaradi predčasne razrešitve na podlagi odstopne izjave predstavnika, ki ga je Vladi RS predlagalo Ministrstvo za naravne vire in prostor (v nadaljevanju MNVP).

Novi predstavnik ustanovitelja bo zato v upravni odbor Geološkega zavoda Slovenije imenovan za čas do izteka mandata upravnega odbora.

Predstavniku ustanovitelja v upravnem odboru za udeležbo na sejah pripada sejnina in povračilo potnih stroškov v skladu z veljavnimi predpisi, to je z uredbo, ki ureja sejnine[[1]](#footnote-1).

Člani upravnega odbora morajo svoje naloge opravljati s skrbnostjo dobrega gospodarstvenika. Za kršitev dolžne skrbnosti in zaradi kršitve varovanja poslovne skrivnosti so odškodninsko odgovorni po splošnih načelih obligacijskega prava.

Od kandidatov se pričakujeta osebna integriteta in poslovna etičnost.

V tem javnem pozivu uporabljeni izrazi, ki se nanašajo na osebe in so zapisani v moški spolni slovnični obliki, so uporabljeni kot nevtralni za ženski in moški spol.

1. **Pogoji za prijavo**

Kandidati, ki se bodo prijavili na javni poziv, morajo izkazati izpolnjevanje naslednjih pogojev:

1. Kandidat ne sme biti pravnomočno obsojen zaradi naklepnega kaznivega dejanja, ki se preganja po uradni dolžnosti, ne sme biti obsojen na nepogojno kazen zapora v trajanju več kot šest mesecev in zoper njega ne sme biti vložena pravnomočna obtožnica zaradi naklepnega kaznivega dajanja, ki se preganja po uradni dolžnosti.

Dokazilo o izpolnjevanju pogoja iz točke II.1.: izjava kandidata o nekaznovanosti, ki je sestavni del obrazca za prijavo.

1. Kandidat ne sme biti hkrati že član v treh upravnih odborih ali svetih zavodov, katerih ustanoviteljica je Republika Slovenija. Če je kandidat javni uslužbenec, ki je zaposlen v državnem organu, pa ne sme biti hkrati že član v dveh upravnih odborih ali svetih zavodov, v katerih vlogo ustanovitelja v imenu države izvršuje Vlada RS.

Dokazilo o izpolnjevanju pogoja iz točke II.2.: izjava kandidata o članstvu v upravnih odborih oziroma svetih zavodov, ki je sestavni del obrazca za prijavo.

1. Kandidat mora imeti najmanj izobrazbo po študijskem programu druge stopnje oziroma izobrazbo, ki ustreza ravni izobrazbe, pridobljene po študijskih programih druge stopnje.

Dokazilo o izpolnjevanju pogoja iz točke II.3.: vpisana izobrazba v obrazcu za prijavo.

1. **Merila za izbiro kandidata, ki ga Vladi RS predlaga ministrstvo, pristojno za naravne vire in prostor, (MNVP)**
2. **Poznavanje pristojnosti in vloge upravnega odbora Geološkega zavoda Slovenije ter poslovanja in organiziranosti Geološkega zavoda Slovenije,**
3. **Poznavanje dejavnosti in predpisov oz. pravil na področju upravljanja z mineralnimi surovinami:**

Kandidati morajo poznati dejavnosti na področju upravljanja z mineralnimi surovinami, ki zajemajo poznavanje normativnega dela (zakonodajni okvir, podzakonske predpise, pravilnike, navodila, priporočila …) s posebnim poudarkom na upravljanju z mineralnimi surovinami. Slednje zahteva tudi aktivno spremljanje in vodenje projektov iz navedenega področja.

Izpolnjevanje meril pod točkami III.1. in III.2.: obrazec za prijavo, življenjepis, druga morebitna dokazila.

Obrazec za prijavo ter življenjepis je treba izpolniti tako, da je mogoče preveriti pogoje, naštete v točkovniku za preverjanje izpolnjevanja meril za izbiro kandidatov za predstavnike ustanovitelja v upravnem odboru Geološkega zavoda Slovenije, ki je v prilogi tega javnega poziva.

1. **Preverjanje izpolnjevanja meril za izbiro kandidatov iz III. točke tega javnega poziva in uvrstitev na listo kandidatov, ki izpolnjujejo pogoje in merila tega javnega poziva za področje mineralnih surovin:**

Pri preverjanju izpolnjevanja meril se upošteva točkovnik za preverjanje izpolnjevanja meril za izbiro kandidatov za predstavnike ustanovitelja v upravnem odboru Geološkega zavoda Slovenije, ki je v prilogi tega javnega poziva.

Kandidati, ki izpolnjujejo vse pogoje iz II. točke tega javnega poziva in vsaj eno od meril iz točke III.1 ter vsaj dve merili iz točke III.2. tega javnega poziva, se uvrstijo na listo kandidatov, ki izpolnjujejo pogoje in merila tega javnega poziva, za področje mineralnih surovin.

MNVP iz liste kandidatov, ki izpolnjujejo pogoje in merila javnega poziva, izbere kandidata (predstavnika), pri čemer upošteva, da mora v upravnem odboru Geološkega zavoda Slovenije biti upoštevana uravnotežena zastopanost spolov, skladno z zakonom, ki ureja enake možnosti spolov. Po potrebi pred izborom s kandidati lahko opravi razgovor.

Predstavnika ustanovitelja v upravnem odboru Geološkega zavoda Slovenije imenuje in razrešuje Vlada RS na način, da je med predstavniki ustanovitelja upoštevana uravnotežena zastopanost spolov, skladno z zakonom, ki ureja enake možnosti spolov. Predstavnik ustanovitelja, ki ga imenuje Vlada RS, se izbere na podlagi tega javnega poziva ministrstva, pristojnega za naravne vire.

Če se na ta javni poziv ne prijavi zadostno število kandidatov oziroma če prijavljeni kandidati ne izpolnjujejo pogojev, določenih v tem javnem pozivu, in je treba zagotoviti nemoteno delovanje upravnega odbora, ministrstvo Vladi RS v imenovanje predlaga kandidata, ki izpolnjuje pogoje iz tega javnega poziva, brez ponovljenega javnega poziva. V tem primeru mora kandidat izpolniti obrazec, ki je sestavni del tega javnega poziva, in priložiti življenjepis v predpisani obliki Europass.

V postopku tega javnega poziva oziroma na (ne)uvrstitev na listo primernih kandidatov ni možno vlagati pravnih sredstev.

1. **Oblika in vsebina prijave**

Kandidati posredujejo prijavo na izpolnjenem obrazcu za prijavo, ki je priloga tega javnega poziva. V obrazcu za prijavo je treba izpolniti vse rubrike, sicer se prijava šteje kot formalno nepopolna. K prijavi kandidati priložijo življenjepis v predpisani obliki Europass, izjavo o strinjanju s kandidaturo za člana upravnega odbora Geološkega zavoda Slovenije in vsa potrebna dokazila.

Iz obrazca za prijavo, življenjepisa kandidata in morebitnih priloženih dokazil mora biti jasno razvidno katera merila po točkovniku za preverjanje izpolnjevanja meril za izbiro kandidatov za predstavnike ustanovitelja v upravnem odboru Geološkega zavoda Slovenije, ki je v prilogi tega javnega poziva, kandidat izpolnjuje.

Znanja oziroma izkušnje s področij iz III.1. in III.2. točke tega javnega poziva se vrednotijo na podlagi predloženih dokazil, s proučitvijo navedb v življenjepisu in obrazcu za prijavo. Obrazec za prijavo je treba izpolniti tako, da je mogoče preveriti pogoje, naštete v točkovniku za preverjanje izpolnjevanja meril za izbiro kandidatov za predstavnike ustanovitelja v upravnem odboru Geološkega zavoda Slovenije, ki je v prilogi tega javnega poziva.

Oddaja prijave pomeni, da se kandidat strinja s pogoji in merili za izbiro tega javnega poziva. Kandidat kazensko in materialno odgovarja za navedbe v svoji prijavi.

1. **Rok za oddajo prijav, način predložitve in opremljenost prijav**

Rok za prijavo **je 25. 7. 2025.**

Kandidati za predstavnika ustanovitelja, ki ga Vladi RS predlaga ministrstvo, pristojno za naravne vire, pošljejo prijavo v zaprti ovojnici z označbo: »Prijava za predstavnika ustanovitelja v upravnem odboru Geološkega zavoda Slovenije« na naslov Ministrstvo za naravne vire in prostor, Dunajska cesta 48, 1000 Ljubljana, ali na elektronski naslov gp.mnvp@gov.si z naslovom zadeve »Prijava za predstavnika ustanovitelja v upravnem odboru Geološkega zavoda Slovenije«.

V nadaljnji izbirni postopek se uvrsti prijave, ki so pravočasne in formalno popolne. MNVP v primeru nepopolne prijave lahko pozove kandidata k dopolnitvi prijave.

1. **Obveščanje**

Kandidati bodo obveščeni le, če bodo imenovani v upravni odbor Geološkega zavoda Slovenije.

Ko se postopek izbire kandidatov za predstavnika ustanovitelja v upravnem odboru Geološkega zavoda Slovenije po tem javnem pozivu konča, se informacija o zaključku postopka objavi na spletnih straneh državne uprave gov.si .

 **MAG. RADOVANKA PETRIČ**

**GENERALNA SEKRETARKA**

 **po pooblastilu št. 100-30/2018-2550-90 z dne 19. 7. 2024**

Priloge:

* obrazec za prijavo kandidata za predstavnika ustanovitelja v upravnem odboru Geološkega zavoda Slovenije, ki ga Vladi RS predlaga ministrstvo, pristojno za naravne vire,
* točkovnik za preverjanje izpolnjevanja meril za izbiro kandidatov za predstavnika ustanovitelja v upravnem odboru Geološkega zavoda Slovenije,
* obrazec za življenjepis v predpisani obliki Europass,
* izjava o strinjanju s kandidaturo na predlog ministrstva, pristojnega za naravne vire.

1. http://www.pisrs.si/Pis.web/pregledPredpisa?id=URED5050 [↑](#footnote-ref-1)